KOMISSION KERTOMUS EUROOPAN PARLAMENTILLE JA NEUVOSTOLLE

alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä 21 päivänä toukokuuta 2013 annetulla Euroopan parlamentin ja neuvoston asetuksella (EU) N:o 473/2013 komissiolle siirretyn delegoitujen säädösten antamisvallan käyttämisestä

1. JOHDANTO

Alustavien talousarviosuunnitelmien seurantaa ja arviointia sekä euroalueen jäsenvaltioiden liiallisen alijäämän tilanteen korjaamisen varmistamista koskevista yhteisistä säännöksistä annettu Euroopan parlamentin ja neuvoston asetus (EU) N:o 473/2013 on yksi talouspolitiikan ohjauspaketin kahdesta säädöksestä (”two-pack”), joiden tarkoituksena on parantaa valvontaa ja seurantaa euroalueella. Asetus mahdollistaa liiallisia alijäämiä koskevan menettelyn kohteena olevien euroalueen jäsenvaltioiden tiukemman valvonnan, joka toteutetaan lisäraportointivaatimusten avulla ja jolla pyritään varmistamaan, että mahdolliset poikkeamat neuvoston suosituksista, jotka koskevat liiallisen alijäämän korjaamista, tai neuvoston päätöksistä, joissa vaaditaan liiallisen alijäämän korjaamista, saadaan ehkäistyä ennalta ja oikaistuiksi varhaisessa vaiheessa.

Asetuksen (EU) N:o 473/2013 10 artiklan 3 kohdassa siirretään komissiolle valta antaa delegoituja säädöksiä lisäraportoinnin sisällön määrittelyä varten, sillä liiallisia alijäämiä koskevan menettelyn kohteena olevien jäsenvaltioiden on toimitettava komissiolle ja neuvoston talous- ja rahoituskomitealle lisäraportteja. Komissiolle siirretty valta merkitsi siirtymistä kohti jatkuvaa valvontaa, jotta voidaan seurata tarkemmin, etenevätkö asianomaiset jäsenvaltiot asianmukaisesti liiallisen alijäämänsä korjaamisessa.

2. OIKEUSPERUSTA

Tämän kertomuksen laatimisesta säädetään asetuksen (EU) N:o 473/2013 14 artiklan 2 kohdassa. Kyseisen säännöksen nojalla valta antaa delegoituja säädöksiä siirretään komissiolle kolmeksi vuodeksi 30. toukokuuta 2013 alkaen. Lisäksi edellytetään, että komissio laatii kertomuksen säädösvallan siirrosta.

3. SIIRRETYN SÄÄDÖSVALLAN KÄYTTÄMINEN

Valtaa antaa delegoituja säädöksiä on käytetty sitovan, yhdenmukaisen kehyksen varmistamiseksi niille tiedoille, jotka jäsenvaltioiden on ilmoitettava asetuksen (EU) N:o 473/2013 10 artiklan mukaisesti.

Asetuksen (EU) N:o 473/2013 10 artiklan 3 kohdan mukaisesti jäsenvaltion, jonka rahayksikkö on euro ja joka on liiallisia alijäämiä koskevan menettelyn kohteena, on raportoitava säännöllisesti komissiolle sekä talous- ja rahoituskomitealle julkisyhteisöjen ja niiden alasektoreiden osalta talousarvion toteuttamisesta vuoden aikana, sekä meno- että tulopuolella toteutettujen harkinnanvaraisten toimenpiteiden talousarviovaikutuksista, julkisista meno- ja tulotavoitteista sekä toteutetuista toimenpiteistä ja niiden toimenpiteiden luonteesta, jotka aiotaan toteuttaa tavoitteiden saavuttamiseksi. Jäsenvaltioiden, joille on annettu suositus SEUT-sopimuksen 126 artiklan 7 kohdan mukaisesti, on toimitettava selvitykset kuuden kuukauden välein, ja jäsenvaltioiden, joiden osalta on tehty 126 artiklan 9 kohdan mukainen päätös vaatimuksen esittämisestä, on toimitettava selvitykset kolmen kuukauden välein. Säännöllinen raportointi täydentää asetuksen (EY) N:o 1467/97 3 artiklan 4 a kohdassa ja 5 artiklan 1 a kohdassa säädettyä ilmoittamisvelvollisuutta, jonka nojalla liiallisia alijäämiä koskevan menettelyn kohteena olevan jäsenvaltion on raportoitava liiallisen alijäämän korjaamiseksi toteutetuista toimista.

Asetuksen (EU) N:o 473/2013 10 artiklan 3 kohdan mukaan komissiolle siirretään valta antaa delegoituja säädöksiä säännöllisen raportoinnin sisällön määrittelyä varten.

Komissio on käyttänyt tätä toimivaltaansa maltillisesti, sillä se on vahvistanut yhden ainoan delegoidun asetuksen, jossa määritellään säännöllisten raporttien sisältö: komission delegoitu asetus (EU) N:o 877/2013, annettu 27 päivänä kesäkuuta 2013, asetuksen (EU) N:o 473/2013 täydentämisestä. Komissio ei tällä hetkellä suunnittele käyttävänsä uudelleen 10 artiklan 3 kohdan mukaista valtuutusta.

Komission delegoidussa asetuksessa (EU) N:o 877/2013 säädetään raporttien rakenteesta ja sisällöstä. Se sisältää malleja, jotka löytyvät delegoidun asetuksen liitteestä ja jotka kattavat asetuksessa (EU) N:o 473/2013 edellytetyt keskeiset talousarviota ja makrotaloutta koskevat tiedot seurattavan liiallisen alijäämän korjaamista varten. Jotta julkisen talouden tilanteen kehitystä voitaisiin ymmärtää paremmin, asianomaisten jäsenvaltioiden odotetaan raportoivan tiedot vuosikohtaisesti ja neljännesvuosikohtaisesti. Kuluvan vuoden talousarvion toteuttamista koskevat tiedot on raportoitava kassa- ja suoriteperusteisesti (Euroopan kansantalouden tilinpitojärjestelmän, EKT:n, mukaisesti). Lisäksi yksityiskohtainen raportointi liiallisen alijäämän korjaamiseksi toteutetuista tai suunnitelluista toimenpiteistä ja niiden talousarviovaikutuksesta tukee jäsenvaltioiden toimien täsmällistä arviointia. Delegoidussa asetuksessa säädetyn raportoinnin tarkoituksena on antaa jäsennelty kuva kyseisen jäsenvaltion julkisen talouden tilasta ja strategiasta, ja sillä varmistetaan liiallisen alijäämän korjaamisen asianmukainen seuranta.

Delegoitujen säädösten käyttämisessä noudatettavista käytännön järjestelyistä saavutetun yhteisymmärryksen mukaisesti komissio varmisti delegoidun asetuksen luonnosta valmistellessaan ja laatiessaan, että asianomaiset asiantuntijatason asiakirjat toimitettiin yhtäaikaisesti, hyvissä ajoin ja asianmukaisesti Euroopan parlamentille (talous- ja raha-asioiden valiokunta, jonka puheenjohtaja Sharon Bowles toimitti kommentit varapuheenjohtaja Rehnille 18. kesäkuuta 2013 lähetetyssä kirjeessä) ja neuvostolle (talous- ja rahoituskomitean varajäsenet, jotka keskustelivat asiasta 24. huhtikuuta ja 5. kesäkuuta 2013). Näiden epävirallisten kuulemisten ansiosta komissio pystyi ottamaan huomioon delegoidun asetuksen luonnosta koskevat huomautukset.

Komissio antoi delegoidun asetuksen 27. kesäkuuta 2013 ja ilmoitti siitä Euroopan parlamentille ja neuvostolle. Euroopan parlamentti ja neuvosto eivät kumpikaan vastustaneet delegoitua asetusta asetuksen (EU) N:o 473/2013 14 artiklan 5 kohdassa säädetyssä kahden kuukauden määräajassa. Kahden kuukauden määräajan kuluttua umpeen delegoitu asetus julkaistiin Euroopan unionin virallisessa lehdessä, ja se tuli voimaan 16. syyskuuta 2013.



4. PÄÄTELMÄT

Komissio on käyttänyt sille delegoitua toimivaltaa asianmukaisesti ja pyytää Euroopan parlamenttia ja neuvostoa ottamaan huomioon tämän kertomuksen.